מורן מרציאנו

קורות חייו

נולד וגדל בראשון לציון, הוא הבכור ולו שתי אחיות. הוריו, יוסי וכרמי, הם מייסדי ומנהלי רשת הצעצועים הקמעונאית "צעצועי מורן", שמייבאת צעצועים לישראל. אמו היא דולה במקצועה. סיים את הגימנסיה הריאלית בראשון לציון בהצטיינות, במגמות ביולוגיה וכימיה (1996).
לעיסוקו הנוכחי הגיע במקרה. הוא סיפר על כך בריאיון לליטל בן יוסף מ"מעריב":
"היה לי חבר שהיה בחור יפה תואר שרצה לעשות כסף, אבל היה חייל תפרן. אמרתי לו 'תשמע, אתה מדהים, לך תהיה דוגמן'. פתחתי דפי זהב, ראיתי את הסוכנות 'POM' שהיום לא קיימת בכלל, ושם אמרו לי 'יש לך אחלה עין, אתה בחור מוכשר, תביא עוד'."
במהלך השנה שאחר-כך ליקט מועמדות לדוגמנות עבור סוכנות POM, שהייתה אז בניהולה של עפרה איווניר.
ב-2000, בהיותו בן עשרים ואחת, הציע לו חברו מילדות רמי פרשוב, שייצג דוגמניות מחוץ לישראל, לייצג את עמית מכטינגר בישראל. מרציאנו הקים ביחד עם פרשוב את סוכנות הדוגמנות "ארטפורם". במסגרת הסוכנות ייצג וניהל מספר קטן של דוגמניות מובילות כמו עמית מכטינגר, בר רפאלי, קים איגלינסקי, נינה ברוש (ויק), יעל גולדמן, שרון גניש, מלי לוי, מורן גרוס, מור קציר, חן יאני ועוד. פרשוב היה אחראי על הייצוג בחו"ל ומרציאנו על הייצוג בישראל.
ב-2005, ביקש אורי דיקשטיין, שניהל אז את חברת ענני תקשורת, שהפיקה את תוכנית הנוער "אקזיט", ממרציאנו ללהק את המנחים לעונה השנייה של התוכנית. זו הייתה עבודת הליהוק הראשונה של מרציאנו. מאז הוא עוסק בליהוק.
לאחר ליהוק הישרדו והדוגמניות, פנה אליו גיא המאירי, שהיה מעורב בהפקת התוכנית "הדוגמניות" בערוץ 10 ושימש בעבר כמנכ"ל סוכנות הדוגמנות "לוק". הוא ביקש ממרציאנו ללהק דוגמניות לעונה השנייה של התוכנית. המאירי, ששימש כמפיק "הישרדות", פנה אליו כדי שילהק את התוכנית, ומרציאנו ליהק את כל העונות של "הישרדות". כן ליהק את "המירוץ למיליון". הוא היה מעורב בבניית תוכנה שתעשה פילוח של המתמודדים ל"הישרדות" על ידי שאלות ובחינות פסיכוטכניות.
הוא מספר בראיון לחן שליטא מ"גלובס" על צורת ליהוק הריאליטי:
'"הדוגמניות הייתה הפעם הראשונה שבה חברת הפקות שכרה מלהק לתוכנית ריאליטי", נזכר מרציאנו... בהמשך שכרתי סקאוטרים שעבדו בשבילי, אבל בהתחלה הייתי עושה את זה בעצמי. המצאתי עולם של ליהוק ריאליטי, בתקופה שאף אחד לא ידע איך זה עובד. אחרי 'הישרדות', שגם אותה ליהקתי, כולם כבר הבינו שצריך לשנות דפוסי חשיבה כדי למצוא ליהוק מנצח לריאליטי".
לאחר מכן פנה אליו יוני פארן כדי שילהק שחקנים עבור העונה השנייה של התוכנית "האלופה".
ספי שקד, שהיה שופט ב"דוגמניות" הציע למרציאנו ללהק את הפרסומת הראשונה שלו ל-ML מידות גדולות והלבשה תחתונה ומכאן זרמו עבודות נוספות בתחום.
מרציאנו ליהק לפרסומות של: נשואה, TNT, נטורל פורמולה, קרליין, בזק, סלקום, ישראכרט, מחסני תאורה, סונול, מכללת דרבי, שופרסל, בנק הפועלים, פלאפון, בנק דיסקונט, טבע נאות ועוד. הוא עבד עם במאים כגון: שחר סגל, נירית ירון, דרור שאול, יורם עבר הדני, רם ברוך ועוד.
הוא ליהק חמש מתוך עשר הסדרות הנצפות ביותר ב-HOT ב-2012: "עספור", "תנוחי", "TLV - עושים את תל אביב", "האלופה" וגולסטאר".
מרציאנו למד משחק מול מצלמה אצל ליאת ביין וכיום הוא מרצה לשחקנים במסגרות שונות כמו גם בפקולטות ומכללות לתקשורת.
כשחקן עשה מספר הופעות אורח בסדרות "עבודה ערבית", "חצויה", "גאליס" ו"בובות" ובסרט "מכתוב". בסדרה "עספור" שיחק בעונות הראשונה והשנייה את העבריין ליאור ניסימיאן.
החברה שלו כוללת שלוש מחלקות ליהוק: ריאליטי, דרמה ופרסומות.
הוא מייעץ באופן שוטף לגופי שידור, משרדי פרסום, חברות הפקה וכולי בנושאי תוכן וליהוק.
הוא הגה את "פרויקט גלעד", לציון חמש שנים לנפילתו של גלעד שליט בשבי. הפרויקט שודר בפייסבוק, עם אפשרות לעשות Like. מתוך כוונה להפעיל לחץ לשחרר. 24 אנשים ידועים הוכנסו כל אחד למשך שעה לצינוק קטן ואטום, שהוקם לצורך כך באולפני הרצליה. הם תועדו על ידי מצלמות. כל אחד שיצא מהצינוק חתם על מסמך שהוא בעד העסקה שתמורתה ישוחררו חמש מאות וחמישים מחבלים, שחלקם עם דם על הידיים. בין המשתתפים היו כרמי גילון, עמי איילון, גילה אלמגור, משה איבגי, רון קופמן, אייל ברקוביץ'.
במהלך השנים היה הבאסיסט של להקת "אידיאה" שהופיעה במועדונים הלוגוס ובארבי.
כתב והלחין את שירי הלהקה והם הושמעו אצל טל השילוני ויואב קוטנר. היה יוצר, באסיסט וסולן של להקת "אוקטובר שם זמני", איתה הופיע בערוץ המוזיקה ובבארבי. ניגן באס בהופעה באכזיב עם מיכה שטרית. wake up, השיר שכתב והלחין, הוא שיר הנושא מתוך "פצועים בראש". נכון ל-2017 מרציאנו עדיין עוסק במוזיקה, כותב, מלחין ומופיע עם חומרים מקוריים שלו ולעיתים גם משתף פעולה עם אמנים אחרים.
בינואר 2014 בחר בו "גלובס" לאחד ממאה האנשים המשפיעים בתקשורת הישראלית.
מורן מרציאנו נשוי מאז שנת 2010 לענבל, עורכת תוכן במקצועה, להם שתי בנות, אליה ונגה והם מתגוררים בתל אביב.